Beamptes skiet 'motordiewe' dood | Maroela Media
Die Onafhanklike Polisieondersoekdirektoraat (Opod) ondersoek 'n voorval waartydens twee Johannesburgse polisiebeamptes drie verdagtes in dié stad doodgeskiet het voordat hul glo 'n minibustaxi kon steel.
Ndileka Cola, woordvoerder van Opod, het Sondag in 'n verklaring gesê twee polisiebeamptes verbonde aan die Parkview-polisiestasie was Saterdag besig om die strate te patrolleer toe hulle verdagtes opgemerk het wat besig was om 'n minibustaxi te steel.
Volgens Cola het een van die verdagtes na bewering 'n vuurwapen op die polisiebeamptes gerig terwyl hy en sy makkers in hul voertuig geklim en weggery het. "Na bewering het 'n skietery uitgebreek ​​en drie verdagtes is doodgeskiet. Een is in hegtenis geneem."
Luidens die verklaring is die verdagtes in besit van 'n pistool, toerusting waarmee by huise en voertuie ingebreek kan word en verskillende motorsleutels gevind.
Die verdagtes het ook na bewering met 'n voertuig met vervalste nommerplate gery.
Volgens Cola is die oorledenes na die Hillbrow-lykshuis geneem, terwyl die voertuig na die voertuigondersoekeenheid ingesleep is.
Die twee polisiebeamptes betrokke by die voorval is opdrag gegee om hul dienspistole by die polisiestasie in te gee.
Wat is die klagtes teen die beamptes?
Sou graag wil weet hoekom Opod die be-amtes onderdoek? Iets klink nie lekker nie!
Die beamtes doen hulle werk, seker dit te goed gedoen. Nou is hulle n sagte teiken sonder hulle diens pistole?
Vir wat word dit ondersoek ?
So nou word daardie beamptes wat hulle werk gedoen het totaal weerloos gelaat en blootgestel aan wraakaanvalle.